《送郑同夫归豫章分题诗 分题沧浪池》
宋代·张田

沧浪池上水，无日不东流。
披竹寻幽径，携壶趁小舟。
杂花分两寻，丛树掩双丘。
旭日金波乱，微风碧雾收。
登临增慷慨，笑语漫夷犹。
野老闲相过，渔人自对讴。
芙容晴彩落，菡萏晚香浮。
乐事连长句，忘机狎众鸥。
时逢采芹士，为说故园秋。
翠影侵棋局，晴光漾酒瓯。
醉深偏缱绻，义合愈绸缪。
席故儒官冷，堂升弟子优。
年华欺短发，霜落暗征裘。
画鹢行将去，骊驹唱未休。
柳疏萦马首，帆饱出江头。
别思随烟浪，悬怀倚柁楼。
山昏云尽宿，林暮鸟相投。
今夜中吴月，分光照薄愁。

作者简介：澶渊人，字公载。登进士第。以欧阳修荐，通判广信军。历知湖州、庐州、桂州，有善迹。神宗熙宁初加直龙图阁、知广州。为人伉直自喜，好谩骂，然临政以清。苏轼尝读其书，以侔古廉吏。卒年五十四。